Mette Kierkgaard (M), 2023-04-12:
Tak for ordet, formand, og tusind tak for debatten og inputtene her under førstebehandlingen i dag.
Jeg hører mig frem til, at der er opbakning hele vejen rundt, hvilket jeg jo synes er utrolig positivt og måske nok så meget, fordi der er nogle virkelig gode overvejelser og ord med om, hvorfor der er den opbakning.
Altså, det, jeg hører går igen – og det er også det, jeg selv har hæftet mig ved i lovforslaget – er lige præcis det her med, at der kommer mindre bureaukrati med de to forslag.
Nu har både fru Annette Lind og fru Marlene Harpsøe gennemgået forslagene meget nøje.
Ellers ville jeg måske normalt lige have gennemgået dem grundigt, men jeg synes, det var en udmærket og glimrende gennemgang, I havde.
Jeg synes, det var en meget fin formulering, fru Kirsten Normann Andersen havde, nemlig at bureaukratiet jo er en ressource, der kan bruges anderledes.
Det synes jeg er helt i sync.
Så hører jeg mig også frem til det her omkring selvbestemmelse.
At der ikke er nogen ældre, som efterspørger en ydelse, hvis de ikke har behov for den, er der flere af jer, der nævner, og det er også helt i den ånd, jeg har fremsat forslaget.
Hele fokusset på selvbestemmelse hører jeg mig også frem til er noget af det, der er vigtigt.
Jeg hører også, at det, der er væsentligt, er, at vi ikke må gå på kompromis med de behov, som den enkelte ældre har, og det er jo en af hegnspælene i aftalen helt oprindelig, at det her ikke fratager kommunen ansvaret for at være opsøgende og afdækkende i forhold til de behov, der er, uagtet at man faktisk får mulighed for selv at tilmelde sig madservice.
Jeg har et par enkelte kommentarer til nogle af de bemærkninger, der ellers er faldet.
Der er det her omkring frit valg, som både Hans Christian Schmidt og Kirsten Normann Andersen var inde på, men ud fra lidt forskellige indfaldsvinkler, tænker jeg.
Men det er bare for at understrege, at det i hvert fald er helt rigtigt læst og set, at det her ikke har noget at gøre med og ikke ændrer betingelserne for det frie valg, for det her handler alene om visitationen.
I aftaleteksten er der jo sådan set mulighed for at lave forsøg med frit valg, men det er ikke det, det her lovforslag handler om.
Vi har ventet siden den 1. januar 2022.
Jeg kan love jer, at vi er trukket i arbejdstøjet i ministeriet i forhold til at kunne invitere til forhandlinger, og I skal være de første, der får det at vide, så snart vi er klar til det.
Årsagen til, at vi stadig væk ikke er klar, på trods af at der jo, som fru Mette Abildgaard var inde på, har været noget forberedende arbejde i hele 2022 med bred inddragelse af interessenter, er, at det, som flere af jer også nævner, er utrolig komplekse ting, vi er inde at røre ved.
Så man kan ikke bare ændre på én del, man skal ændre på alle tandhjulene, og det er derfor, det tager rigtig lang tid.
Jeg synes også, og det skulle være min afsluttende bemærkning, at vi skylder de ældre – for der er rigtig mange af dem i dag, og der kommer rigtig mange flere i de kommende år – at lave en ældrepleje, som vi kan være bekendt, og hvor der er lige adgang for alle.
Så det skal være mine ord, og så glæder jeg mig til at besvare spørgsmål, hvis der skulle være nogen, og ellers til det videre udvalgsarbejde.